### NN 33/2025 (26.2.2025.), Odluka o lokalnim porezima Općine Babina Greda

OPĆINA BABINA GREDA

355

Na temelju članka 20. i članka 42. Zakona o lokalnim porezima (»Narodne novine« broj 115/16., 101/17, 114/22, 114/23 i 152/24), i članka 18. Statuta Općine Babina Greda (»Službeni vjesnik Vukovarsko-srijemske županije« broj 11/09, 4/13, 3/14, 1/18, 13/18, 3/20, 4/21, 16/23 i 18/23), Općinsko vijeće Općine Babina Greda na 35. sjednici održanoj 17. veljače 2025., donosi

ODLUKU

O LOKALNIM POREZIMA OPĆINE BABINA GREDA

I. OPĆE ODREDBE

Članak 1.

Ovom Odlukom propisuju se vrste poreza koji pripadaju Općini Babina Greda, obveznici plaćanja, porezna stopa i osnovica, visina lokalnih poreza, zone te način obračuna i plaćanja poreza u skladu sa Zakonom o lokalnim porezima.

II. VRSTE POREZA

Članak 2.

Porezi Općine Babina Greda su:

1. porez na potrošnju,

2. porez na nekretnine.

1. Porez na potrošnju

Članak 3.

Porez na potrošnju plaća se na potrošnju alkoholnih i bezalkoholnih pića u ugostiteljskim objektima po stopi od 3 % (tri posto).

Osnovica poreza na potrošnju iz članka 3. ove odluke jest cijena pića po kojoj se pića prodaju u ugostiteljskim objektima umanjena za porez na dodanu vrijednost.

Članak 4.

Obveznik poreza na potrošnju je pravna i fizička osoba koja pruža ugostiteljske usluge na području Općine Babina Greda.

Članak 5.

Obveznicima poreza na potrošnju koji ne plaćaju ili plaćaju niže iznose od propisanih, dospjeli porez na potrošnju će Porezna uprava naplatiti prisilnim putem, na način prisilne naplate poreza na dohodak.

2. Porez na nekretnine

Članak 6.

Porez na nekretnine plaća se po četvornom metru korisne površine nekretnine, i to za cijelo područje Općine Babina Greda 0,60 eura.

Članak 7.

Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

Nekretnina se smatra svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju.

Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

Od obveze plaćanja poreza na nekretnine oslobađaju se socijalno ugroženi građani, odnosno korisnici zajamčene minimalne novčane naknade.

III. NADLEŽNOST

Članak 8.

Poslove utvrđivanja, evidentiranja, nadzora, naplate i ovrhe lokalnih poreza iz članka 3. – 5. ove Odluke obavlja stvarno i mjesno nadležna ustrojstvena jedinica Porezne uprave, Ministarstva financija, a lokalni porez iz članka 6. – 7. ove Odluke obavlja Jedinstveni upravni odjel Općine Babina Greda.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi, u smislu prethodnog stavka, u iznosu od 5,00 % (pet posto) od ukupno uplaćenih prihoda, obračuna i uplati u Državni proračun, i to do zadnjeg dana u mjesecu za protekli mjesec.

IV. PRIJELAZNE I ZAVRŠNE ODREDBE

Članak 9.

Na sva pitanja koja nisu uređena ovom Odlukom primjenjuje se Zakon o lokalnim porezima i Opći porezni zakon (»Narodne novine«, broj 115/16, 106/18, 121/19, 32/20, 42/20 i 114/22).

Članak 10.

Stupanjem na snagu ove Odluke prestaje važiti Odluka o općinskim porezima Općine Babina Greda (»Službeni vjesnik Vukovarsko-srijemske županije« broj 7/17, 15/17 i 25/23).

Članak 11.

Ova Odluka stupa na snagu osmoga dana od dana objave u »Službenom vjesniku Vukovarsko-srijemske županije«, i objavit će se u »Narodnim novinama«.

Klasa: 410-01/25-01/4

Urbroj: 2196-7-01-25-1

Babina Greda, 17. veljače 2025.

Predsjednik
 Općinskog vijeća
 Tomo Đaković, v. r.